MoskovaPutin edestä, Putin takaa, Putin istuu, Putin makaa – sekä esiintyy supermiehenä, karatetaiturina, valtiopäämiehenä, joulupukkina ja eläinten suurena ystävänä.

Moskovan Ultramodernin taiteen museossa UMAMissa on esillä Superputin-näyttely, jossa kolmekymmentä venäläistaiteilijaa esittelee näkemyksensä Putinista supersankarina.

UMAMin johtaja Darja Dovbenko sanoo, että teosten tavoitteena oli esitellä toinen puoli Putinista – ei vain poliitikkoa.

– Monet tavalliset venäläiset sanovat, että kyllä – Putin on supersankarimme. Hän on tehnyt paljon hyväksemme, joten hänen nähdään olevan muiden yläpuolella, hän kuvaa.

Näytteillä olevissa teoksissa ei ole taitelijoiden signeerauksia. Marjo Näkki / Yle

Kyse on siis jonkinlaisesta henkilöpalvonnasta, mutta ei varsinaisesta poliittisesta tuesta. Noinkohan on.

Näyttelyn rahoittaja on UMAMin omistaja, Arkangelin entinen kaupunginjohtaja ja liikemies Aleksandr Donskoi. Hän on tullut tunnetuksi provosoivan taiteen suojelijana ja Putin-kriitikkona.

Superputin-näyttelyn teosten kuvasto on kovin tuttua sekä historian suurmiehille tehdyistä muistomerkeistä että läntisestä popkulttuurista.

Vitsikkäin taitaa olla muovinen patsas, jossa keskiaikainen Putin ratsastaa karhulla. Sen esikuva oli sosiaalisessa mediassa ollut meemi.

Putin hermostutti

Näyttely avautui joulukuussa, pikavauhtia sen jälkeen kun Putin ilmoitti asettuvansa ehdolle maaliskuun presidentinvaaleissa.

Myös teokset tehtiin pikavauhtia, Dovbenkon mukaan noin kolmessa kuukaudessa. Silmiinpistävää on se, että teoksia ei ole signeerattu.

Putin aiheena hermostutti osaa tekijöistä.

– Ajattelimme, että näyttely joko onnistuu tai kalahtaa pohjaan. Sen tähden taiteilijat olivat huolestuneita ja eivät signeeranneet teoksiaan, hän kertoo.

Näyttely on kuitenkin saanut hyvä vastaanoton, jopa paikalla vierailleet duuman edustajatkin kehuivat sitä.

Siksi ainakin osa 30 taiteilijasta on nyt luvannut tulla signeeraamaan työnsä.

Näyttelyn teokset tehtiin pikavauhtia - noin kolmessa kuukaudessa. Marjo Näkki / Yle

Taidetta vai politiikkaa?

UMAM-galleria sijaitsee Moskovassa trendikkäällä entisellä tehdasalueella. Jos uusimpia muodin virtauksia haluaa haistella, tämä on yksi niistä paikoista, jonne kannattaa tulla.

Vastaan kävelee muodikkaita hipstereitä, nyt uusinta uutta näyttävät olevan ylisuuret toppatakit ja huolettomat maiharisaappaat.

Galleriaan on saapunut myös Grigory Tsigankov, joka on tekemässä näyttelystä juttua blogiinsa. Hän edustaa uutta sukupolvea, joka suhtautuu kriittisesti Putiniin.

Marjo Näkki / Yle

Sellainenkin ajattelu on varsinkin Venäjän suurissa kaupungeissa kasvussa.

– Täällä esitellään jotain, jota ei ole olemassa, eikä näyttely ei edusta näkemystäni, Tsigankov sanoo.

Mutta onko tämä hänen mielestään politiikkaa vai taidetta?

– Kyllä tämä taidetta on. Mutta taidettahan ovat myös seinäkirjoitukset ja graffitit, joten käsite on kovin laaja.

Superputin seikkailee seuraavaksi Lontoossa ja Berliinissä, jonne näyttely matkaa Moskovasta tammikuun puolivälin jälkeen.

Lue lisää:

Tällainen on neljättä kautta tavoittelevan Vladimir Putinin tarina: Nousu Venäjän johtoon alkoi KGB:stä